**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: ПРАВНИ ОКВИР КУЛТУРНЕ ПОЛИТИКЕ**

**Датум: 12.07.2013.**

**Бр.: З- 11/13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** [***istrazivanja@parlament.rs*.**](mailto:istrazivanja@parlament.rs) **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[AУСТРИЈА 2](#_Toc361406655)

[БУГАРСКА 3](#_Toc361406656)

[ИТАЛИЈА 4](#_Toc361406657)

[ЛИТВАНИЈА 6](#_Toc361406658)

[МАЂАРСКА 9](#_Toc361406659)

[НЕМАЧКА 11](#_Toc361406660)

[ПОЉСКА 13](#_Toc361406661)

[ХРВАТСКА 17](#_Toc361406662)

[ЧЕШКА 19](#_Toc361406663)

[ШВЕДСКА 20](#_Toc361406664)

[ШПАНИЈА 21](#_Toc361406665)

У прегледу који следи дат је правни оквир за развој културних политика у појединим европским земљама.

# AУСТРИЈА

Општа одредба члана 15. Уставног закона савезне државе Aстрије даје потпуну надлежност покрајинама у већини области културе док савезна влада има надлежност над „сувереним“ питањима као што су научни и технички архиви и библиотеке, уметничке и научне збирке, национални музеји, Национална библиотека, национална позоришта, историјски споменици, верске групе, фондације и средства. Надлежност државе за питања кулутре је распоређена по секторима на различите институције и тела као што је Аустријски филмски институт, Културни контакт центар Аустрије, Заједница музеја и Холдинг националних позоришта. Од 2007. године Аустрија има Савезно министарство за образовање, уметност и културу које је надлежно за послове у области културе, уметности, образовања и школства. Послови су распоређени на три радне јединице министарства: Одељење за културу са осам мањих радних јединица, Одељење за уметност са седам мањих радних јединица и Сектор за међународне и верске односе са шест одсека.

Законодавство Аустрије из области културе се састоји из системских закона којима се регулише између осталог и област културе, општих закона и закона који се односе на поједине културно-уметничке области. Општи Закон о промоцији националне уметности (Federal Arts Promotion Act) у одељку 2. ставу 1. одређује да промоција мора бити усмерена углавном на „савремену уметност, њене духовне промене и разноврсност“ у областима књижевности, сценске уметности, музике, визуелне уметности, фотографије, филма, видеа и експерименталних уметничких форми. У складу са поменитим чланом Министарство, тачније Одељење за уметност, додељује програме стипендирања и финансирања у области уметности. У области визуелне и примењене уметности примењују се одредбе Закона о промоцији националне уметности према којима је држава у оквиру програма подршке обавезна да купује дела савремених уметника. Ова колекција под називом Савезна артотека (Federal Artothek) садржи више од 35 000 уметничких дела купљених од 2002. до краја 2012. године.

У области сценске уметности и музике посебним законима се регулише финансирање позоришта. Држава је према Закону о финансијској равноправности (Financial Equalisation Act) обавезна да годишње исплати финансијску подршку регионалним и градским позориштима, која је у 2010. години износила 21.5 милиона еура. Посебни закони који се односе на позоришта су и Савезни закон о оснивању Салзбуршког феситвала из 1950. године, Закон о националним позориштима из 1998. године, којим су савезна позоришта (Burg- and Akademietheater, Staats- und Volksoper) реорганизована као компаније са ограниченом одговорношћу у складу са приватним законодавством чији је власник Република Аустрија.

Савезни Закон о организацији позоришта (*Bundestheaterorganisationsgesetz*) у складу са чланом 10. став 1. тач 13 Савезног уставног закона (*Bundes-Verfassungsgesetz, B-VG*), садржи одредбе која регулишу рад позоришта и опера од националног значаја у Републици Аустрији (Бечка државна опера, Бечка народна опера, Бечко позориште, Бечко академско позориште). Поред општих одредби о оснивању, функцијама и обавезама, овај Закон такође обухвата одредбе које се односе на организацију сценских кућа и на састав, улогу и дужности надзорног одбора.

Савезни Закон о запошљавању у позориштима - *Bundesgesetz über Arbeitsverhältnisse zu Theaterunternehmen* (Theatre Work Act, *Theaterarbeitsgesetz)* примењује се на радне односе лица која обављају уметнички рад у једној или више сценских уметничких дисциплина (сценски радни уговори, *Bühnenarbeitsvertrag*). Позоришну делатност у складу са овим савезним актом обавља правно лице које послује као предузеће у складу с аустријским Законом о предузећима (*Unternehmensgesetz-buch*) с циљем извођења сценских дела. Раднички савети у позориштима оснивају се у складу са одредбама Закона о раду. Министарство надлежно за спровођење овог закона је Савезно министарство за рад, социјална питања и заштиту потрошача.

Законом о националним музејима из 1998. године музејима се додељује пуни правни капацитет и трансформишу се у научне институције према државном законодавству којим добијају већу аутономију. Национални музеји су и даље у надлежости Министарства образовања, уметности и културе од ког добијају финансијску подршку на годишњем нивоу. Споменици културе су под посебном заштитом државе на основу Закона о заштити споменика културе из 1999. године. Од 1992. године аустријске издавачке куће су у могућности да се пријаве Комисији за подршку издавачким кућама у оквиру програма државне финансијске подршке уметности. У 2011. години је финансијски подржано 49 издавачких кућа са укупним средстивма у изхносу од 2.7 милиона евра. Посебним федералним Законом о фиксним ценама књига се од 2000. године штите мале издавачке куће које имају важну улогу у медијској разноврсности на тржишту где могу да се и даље такмиче са великим издавачким кућама. Подршку државе уживају и библиотеке које су уопштено у надлежности локалних административних јединица. Финансијска подршка се остварује кроз савезни Закон о промоцији образовања за одрасле и јавне библиотеке из савезног буџета (1973). Закон о промоцији филма из 1998. године регулише оснивање и рад Аустријског института за филм који је одговоран за промоцију и подршку аустријске филмске индустрије.

# БУГАРСКА

Култура је у Бугарској била једна од највише погођених области економском и духовном кризом током периода транзиције. Законодавством у овој области се последњих година јасно дефинишу надлежности државе на различитим административним нивоима. У област културе је укључено и цивилно друштво а у повоју су и нови облици партнерства са приватним пословним сектором. На националном нивоу, одговорност за формулисање и спровођење културне политике је подељена између законодавне и извршне власти. На локалном нивоу, културну политику спроводе органи локалне самоуправе. Највиши извршни орган одговоран за формулисање и спровођење културне политике је Министарство културе. Законодавство из области културе укључује следеће законе: Закон о заштити и развоју културе из 1999. године, Закон о ауторским и сродним правима из 1993. године, Закон о националном читалишту из 1996. године, Закон о обавезном примерку штампаног и другог дела из 2000. године, Закон о изменама закона о радију и телевизији из 1998. године, Закон о кинематографији из 2003. године, Закон о административној контроли продукције и трговине оптичким дисковима, матрицама и другим носиоцима медија који садрже копије или објекте ауторских и сродних права из 2005. године, Закон о меценама из 2005. године, Закон о електронским комуникацијама из 2007. године, Закон о културној баштини из 2009. године, Закон о јавним библиотекама из 2009. године. Визуелна и примењена уметност као и позоришна уметност нису регулисане посебним законом.

# ИТАЛИЈА

Одредбе Устава Италије из 1947. директно упућују на област културе члановима 9, 21 и 33. Тим члановима је одређено да држава промовише развој културе и штити културно, историјско и уметничко наслеђе земље, такође да свако има право на слободно изражавање кроз различите врсте уметности и пословe писања, ликовне уметности, науке, музике, подучавања, итд.. Члан 117. Устава дао је веома уску надлежност регионима земље и то само у вези са локалним музејима и библиотекама, те је Закон бр. 112/1972, након што су региони били формирани, доделио надлежности регионима у односу на стриктно тумачење овог члана Устава. Региони се и данас боре за проширење надлежности у области културе, генерално.

У Италији не постоји закон којим се уређује прерасподела државног финансирања у области културе. На државном нивоу критеријуми за расподелу средстава и фондова формирани су законима којима се уређује посебна област културне политике. Са друге стране дозвољена је расподела средстава од додатних јавних фондова, а најважнији је члан 3. Закона о буџету који дозвољава да одређена сума зараде на националној лутрији буде пре-распоређена на заштиту и рестаурацију културних добара, а члан 60. истог закона прописује да 3% јавне потрошње за стратешку инфраструктуру буде прераспоређено за финансирање културних добара и активности.

Уметници и други запослени у сектору културе имају као и други грађани основно здравствено осигурање, а једини изузетак су естрадни уметници, ако и они који су запослени у позориштима и аудио визуелној делатности. Они уживају веће социјалне повластице кроз посебан систем *ENPALS / Ente Nazionale Previdenza e Assistenza Lavoratori dello Spettacolo*, који је креиран 1934. године са циљем да се побрине за често испрекидан стаж ових уметника и специфичне категорије запослења. Ипак, последњих година ради се на уједначавању ових привилегија са социјалном заштитом осталих запослених у култури. Са друге стране, ликовни уметници и писци су одувек уживали виртуелни оквир социјалне заштите, кроз *ENAPS (Ente Nazionale Artisti, Pittori e Scultori)* , *ad hoc* јавни институт, који је традиционално веома мало финансиран и није у могућности да пружи такву врсту заштите овим уметницима. С обзиром на мала средства, свој рад је организовао на принципу повремених награда, или уметничких и књижевних догађаја. Међутим, неки помаци су учињени по овом питању, pa je ENAPS заправо инкорпорисан у ENPALS, Законом бр. 78/2010, а пре свега у циљу рационализације јавне потрошње и смањења броја јавних института. Процес инкорпорације је још увек у току, али се у међувремену десила још једна измена, те је и сам ENPALS Законом 214/2011 пребачен у општу организацију социјалне заштите у Италији *INPS / Istituto Nazionale Previdenza Sociale*, а на тај начин се очекује да највеће повластице буду укинуте у будућности и уједначене са социјалном заштитом на свим нивоима.

Италија има дугу традицију заштите ауторских права, и још је Закон бр. 633 из 1941. године свеобухватан и интердисциплинарни у смислу заштите права својине писаца, драматурга, филмских аутора, музичара, ликовних уметника. Овај основни закон мењан је и допуњаван новим са циљем усклађивања са директивама Европске уније у овој области. Тако је Закон бр. 93/1992 увео опорезивање празних аудио касета и видео трака у циљу компензовања штете коју аутори и продуценти претрпе приликом умножавања. Дуго одлагано унапређење у овој области дешава се усвајањем Закона о ауторским правима 248/2000. Ревизија закона признала је велике технолошке промене и напретке који су се десили у систему културе и комуникација у последњих 60 година. Овај закон је такође предвидео много јаче кривичне и административне санкције против пиратерије, која је постала веома раширени феномен у Италији. Додатно, Уредба 72/2004 омогућила је високе накнаде штете и административне санкције са циљем борбе против нелегалне дистрибуције филмова и аудио визуелних материјала под заштитом ауторских права на интернет порталима.

Што се тиче структуре за управљање и задужења у области културне делатности надлежности су подељене између централног нивоа власти, али је главна организациона јединица Министарство за културно наслеђе и културне активности, које је неколико пута реорганизовано уредбама Владе, те је мењало и име, између осталог. То министарство се састоји од директората који су задужени за посебне области културне делатности, ликовну и примењену уметност, културно наслеђе, музику и естрадне послове. На пример, Уредбом 91/2009, о реорганизацији Министарства, предвиђена је и трансформацији музеја архитектуре и савремене уметности.

Што се посебног законодавства тиче Италија има Кодекс културног наслеђа и пејзажа, који је усвојен са циљем рационализације низа аката којима је била уређена ова област ранијих година.

Први свеобухватан закон који се бави извођачким уметностима у целини, те музиком, плесом, позориштем и биоскопима је Закон 163/1985, којим је формиран посебан фонд за подршку музичким и извођачким делатностима и тиме знатно повећана финансијска средства за подршку овој области културе. Овај фонд подноси извештај о раду Министарству и Парламенту, међутим тај закон никада није прецизиран у смислу генералних критеријума за финансирање одређених пројеката, што се очекивало да реше закони у свакој од ових посебних области. Међутим, једино је у примени Закон бр. 800/1967 који се односи на музичку делатност, док позоришта и плесачи још увек чекају посебне законе.

Закон бр. 128/2011 о издаваштву и библиотекама је донет пре свега са циљем подршке плурализму и разноликости за ауторе, издаваче, и тржиште књига. Што се библиотека тиче надлежност је још 1972. пренета на регионе, тако да су они усвајали даље одлуке у овој области. Ипак, Министарство културног наслеђа је и даље у принципу надлежно за 46 библиотека у земљи, укључујући и две националне у Риму и Фиренци. Са правног аспекта оне су покривене и Кодексом културног наслеђа.

# ЛИТВАНИЈА

Неколико чланова Устава Републике Литваније упућују на права и обавезе у култури и дефинисању културне политике земље. Члан 42. Устава говори у прилог томе да су култура, наука, истраживање и едукација неограничени. Држава је у обавези да подржи културу и науку, и треба да обезбеди заштиту споменика историје и уметности, као и сва друга културна добра. Закони треба да осигурају и заштите интелектуалне и материјалне интересе аутора у вези са њиховим научним, културним и уметничким радом. Такође, члан 45. Устава предвиђа да етничке мањине и заједнице независно уређују ову област и очување идентитета у области културе, едукације, добротворних прилога и међусобне помоћи. Етничке заједнице мора подржати и држава.

Надлежност у области културне делатности дефинисана је законима. Функције, улога, активности и обавезе Владе и Министарства културе дефинисане су у Закону о Влади из 1994. године, последње измене 2004. и Правилником Министарства културе из 2010. године. Министарство је надлежно за управљање свим државним културним институцијама (музејима, библиотекама, позориштима…), националним културним институцијама, као и за имплементацију политике очувања наслеђа, заштиту националног језика, подршку културним активностима националних мањина. Министарство културе ради у складу са Законом о буџету и узимајући у обзир приоритете Владе прави нацрт буџета за културу и стратешки план. Централне владине институције играју кључну улогу у очувању културне баштине и на националном, регионалном и локалном нивоу. Закон о локалној самоуправи даје суштинска права локалним самоуправама да развијају генералне културне активности (културу етничких заједница, музеје, библиотеке, позоришта, културне центре...). Међутим, сектор културе на локалном нивоу има заправо ограничена овлашћења, с обзиром да не могу све активности да се спроводе независно од државних институција и Министарство има право да интервенише у том смислу. Закон о јавним установама садржи одредбе о оснивању и функционисању јавних институција, укључујући и институције у области културе, туризма, историјског наслеђа, образовања и др.

Постоје два државна фонда из којих се врши прерасподела средстава за културне делатности. Први је Фонд за подршку штампи, радију и телевизији, који је установљен Законом о доступности информација од јавног значаја из 1996. године и он одговара Парламенту Литваније. Фонд има посебну буџетску линију, а главни издаци су за пројекте у области издаваштва, радио и телевизијских пројеката, јавних интернет портала и за ширење информација у области културе и образовања. Други фонд, Фонд за подршку култури основан је Законом о фонду за подршку култури и спорту 1998. године, а реорганизација је направљена 2008. До 2012. године фонд је функционисао независно од Министарства, али је од 2013. укључен у план буџета Министарства. Према Закону о Културном савету Литваније и изменама и допунама Закона о фонду за подршку култури и спорту управљање овим фондом и буџетом стављено је под окриље Културног савета. Основни циљеви фонда су да омогући ко-финансирање за пројекте у области културе и уметности у различитим областима рада, да подржи пројекте који значајно доприносе развоју, ширењу, доступности, отворености и обнови културе и уметности у свим регионима земље, као и да обезбеди логистичку и материјалну подршку пројектима у култури и уметности. Области и активности које Фонд подржава укључују архитектуру, примењене уметности, фотографију, кинематографију, музеје, очување културног наслеђа, литературу, музику, плесове, интердисциплинарне уметности, позоришта и аматерске уметничке пројекте.

Процес писања и усвајања законодавства у области културе, од 90-их година био је захтеван, узимајући у обзир промене економских услова и начина пословања, процеса приватизације, честе неусклађености правног поретка, или пролонгираног разматрања нацрта, предлога закона. Упркос тим изазовима правни оквир у области културе може се сматрати прилично развијеним и оперативним у данашње време. Овај оквир данас детаљно регулише администрацију и управљање у култури, изворе финансирања и тела надлежна у тој области, активности културних и уметничких институција, организације уметника, као и права и обавезе у специфичним областима (ауторска права, креативне индустрије, тела са посебним надлежностима...).

Сама културна политика, основна начела, приоритети, планови и активности уређени су пре свега низом државних стратегија, акционих планова и програма и то: Принципи културне политике Литваније из 2001. године, Смернице за алтернације културне политике Литваније из 2010. године, Културни развојни програм региона из 2002. који је мењан 2011, потом Дугорочна државна стратегија развоја из 2002. године, Државни програм за развој културе етничких заједница из 2003. и Владин Програм и Акциони план од 2012 до 2016. године.

Управљачке структуре и процедуре у области културне политике регулисане су следећим законима: Законом о културном савету Литваније из 2012. године, Правилником о Савету за културу и уметност из 2001. године, измењен 2009., Законом о локалној самоуправи из 2000. године, Законом о фонду за подршку култури из 2012. године, Правилником Министарства културе из 2010. године, Законом о фонду за подршку издаваштву, радију и телевизији из 1996, Законом о кинематографији из 2002. године, измењен 2011., Законом о статусу уметничких стваралаца и уметничких удружења из 1996. године, измењеним 2011., Законом о позоришној и сценској делатности из 2004. године.

Културно наслеђе и његово очување уређено је низом закона и подзаконских аката, као и стратегија, смерница и акционих планова Владе. Међу овим актима најзначајнији су Смернице за националну заштиту културног наслеђа из 2012. године, Закон о заштити непокретности културне баштине из 1994. измењен 2005. године, Закон о заштити покретне културне имовине из 1996. године, измењен 2010., Резолуција Владе о програму модернизације музеја из 2007. године, Закон о заштићеним територијама из 2001., Закон о државној комисији за заштиту културног наслеђа из 2005., Закон о музејима, Закон о документацији и архиву, измењен 2005. године, Уредба о накнади штете за привремени увоз културних добара из 2003, Резолуција Владе о стратегији дигитализације литванске културне баштине из 2009. године.

Неизоставно, на све области културне делатности примењују се одредбе Закона о ауторима и ауторским правима из 1999, измењен 2003, па 2006, као и Стратегија за заштиту ауторских права из 2000. године.

Литваније је ратификовала низ конвенција и протокола Уједињених нација и њених специјализованих агенција, Савета Европе, Европске уније које се односе на заштиту културног наслеђа и културних добара, природних ресурса, археолошке грађе, итд.

У области ликовних и примењених уметности не постоји општи закон који уређује ову област, али Закон о дизајну из 2002. измењен 2004. године, прописује правну заштиту индустријског дизајна, правила регистрације и начин уписа и коришћења националног регистра. Што се тиче области извођачких делатности и музике Закон о позориштима и концертним институцијама из 2004. пружа правни основ за социјалну заштиту запослених у овим институцијама, државно финансирање институција, као и услове за запослење. Уговори о раду се преговарају између креативног особља позоришта и екстерних концертних организација. Уметницима, као што су балетски играчи, музичари, плесачи и певачи у хору, плаћа се ануитет уколико се не ангажују на дужи временски период. Године 2012. У Министарству културе је основан и Савет за позоришта и концертне институције.

Закон о библиотекама усвојен је 1995. године, а нови закон је донет 2004. и он уређује управљање библиотекама, сам систем библиотека у земљи, структуру и заштиту средстава за обнову фондова библиотека. Држава омогућава делимичну помоћ у финансирању издаваштва и објављивања књига, превода, објављивања значајних националних едиција кроз Министарство културе, Фонд за подршку култури и Фонд за подршку штампи, радију и телевизији.

Закон о кинематографији је усвојен 2002. године, а измењен и допуњен 2011. и он установљава принципе за управљање системом филма, продукције и финансирања, а регулише активности биоскопа, заштиту кинематографског наслеђа, ширење информација јавности и друге послове. Према закону, установљен је Савет за филмску индустрију, који има саветодавну улогу и задужен је за евалуацију филмских пројеката, који се финансирају из буџета, као и за давање савета у вођењу ове политике, продукцији и дистрибуцији филмских пројеката. Амандмани на овај закон донели су значајне измене у смислу члана који је предвидео формирање Центра за филм, који буџетски припада линији Министарства културе. Центар је установљен 2012. године и задужен је за имплементацију државне политике у области филма, евалуацију и финансирање националних филмских пројеката, ширење информација о литванској продукцији, едукативним програмима, филмском наслеђу и филмском регистру.

# МАЂАРСКА

Мађарска нема посебан закон о култури. Ова област је регулисана Законом о библиотекама,музејима, археологији и националној култури из 1997. године који се често назива Закон о култури, али он у ствари регулише три подсектора и то: библиотеке, музеје и локалне друштвено-културне активности. Закон о јавним финансијама и државним службеницима регулише између осталог и рад културних институција.

Закон о привредним друштвима регулише облик својине културних институција, а рад јавних фондација, које су недавно формиране, регулише се Грађанским закоником.

Национални културни фонд основан је 1993. године и ради под надзором Министарства културе. Фонд може да финансира пројекте, али не и да даје новац за улагање и пословање. Предвиђено је да само 5% од укупних трошкова може да буде потрошено на оперативне трошкове.

Од 2012. године финансира се само девет области и то:

* примењена уметност,
* архитектура и културно наслеђе,
* периодика,
* издаваштво (књиге),
* јавна добра,
* социјално-културни догађаји и фолклор,
* културни фестивали,
* књижевност и белетристика,
* визуелне уметности.

Министар именује председника Националног комитета фонда за културу. Одбор има 11 чланова који се именују на период од 4 године. Фонд има 60 запослених.

У 2011. години је обрађено 11.137 молби и 7,14 милијарди форинти (25 милиона ЕУР) је подељено на 6. 167 стипендиста.

Списак закона који се односе и на културу:

Закон о јавним финансијама и државним службеницима,

Закон о националним и етничким мањинама,

Закон о архиву,

Закон о библиотекама, музејима, археологији и локалној култури – (Закон о култури),

Закон о ауторским правима,

Закон о језику,

Закон о волонтерима,

Закон о медијима и комуникацијама,

Закон о Мађарској академији уметности,

Закон о културној баштини,

Закон о социјалној заштити,

Закон о посебној заштити културних добара.

Закон о сценским уметницима (*Act XCIX of 2008*) донет је у децембру 2008. године и сматра се великим достигнућем у области културе, а усвојен је са циљем стабилизације статуса уметника запослених у позориштима и оркестрима у складу са препорукама UNESCO, а бави се и условима за добијање државних субвенција. Овај закон је релевантан за запошљавање позоришних глумаца, али и за изборе директора позоришта, субвенције, плаћање пореза и др. Генерално, сви уметници и радници у култури имају право запошљавања кроз пет уговорних форми и то: као јавни службеници, као запослени, као индивидуални послодавци, као фирме, и као хонорарни уметници. Радни услови јавних службеника регулисани су Законом о јавним службеницима и јавним финансијама, а садрже детаљне одредбе и критеријуме за плате и примања, са низом директних одредница за културне и уметничке послове. У одређивању примања, повластица, права и обавеза активно учествују синдикати и професионална удружења у датом сектору културе.

Позоришта су регистрована у шест категорија, оркестри у две, а припадност одређеној категорији зависи од броја наступа. Посебна бенефиција је што се независним, алтернативним и експрименталним позоришним групама гарантује субвенција од најмање 10%. Оснива се и канцеларија за драмске уметности чији је задатак да региструје организације и да води евиденцију везану за субвенције и порексе кредите. Закон о сценским уметницима је посветио читав један део начину избора директора националних позоришта и оркестара, обезбеђујући учешће приликом избора из редова стручњака. Закон је претрпео измене 2011. године тако што су позоришта подељена у три категорије.

Област културне баштине регулише неколико закона. Пре свега Закон о архиву је донет 1995. године, а 2001. године донет је закон о заштити споменика културе, који покрива област археологије, наслеђа и заштите националних објеката. Ови закони дефинишу специфичне облике власништва како државе тако и локалне заједнице и предвиђају начине заштите и коришћење културног наслеђа.

Мађарска нема посебан закон који регулише област књижевности и статус књижевних стваралаца.. Одређеним актима је предвиђено да локална самоуправа има обавезу да обезбеди набавку публикација за библиотеке.

Област филмског стваралаштва је регулисана Законом о филму, који је донет 2004. године а измењен 2010. и 2011. године.

# НЕМАЧКА

Савезна влада је 1998. године одлучила да консолидује своје (још увек ограничене) надлежности у области културе успостављањем функције Савезног комесара за културу и медије (Beauftragter für Kultur und Medien). Потом је уследило оснивање Савезне фондације за културу (Kulturstiftung des Bundes) 2002. године. Tакође, Стална конференција министара за образовање и културу Савезне Републике Немачке делује као платформа за сарадњу немачких покрајина у области културе и образовања. Ипак, у складу са Уставом СР Немачке, покрајине и општине су главни актери културне политике у Немачкој. Стога, обим и приоритетне области у домену културне политике у великој мери варирају од покрајине до покрајине и од општине до општине.

Свих 16 немачких покрајина имају своје парламенте, парламентарне одборе који се баве пословима у области културе и министарства надлежна за културу. По правилу, култура је на министарском нивоу придружена другим областима, пре свега образовању и науци. На општинском нивоу, у већини случајева, делатности у области културе су у оквиру надлежности Повереника за културу (Kulturdezernenten).

Покрајине и савезна држава заједно раде на очувању културне баштине сарадњом у Немачком националном одбору за заштиту споменика културе. Савезни комесар за културу и медије води консолидовани регистар националног културног блага и архива од националног значаја који се објављује у Савезном службеном гласнику. Комесар је такође одговоран за одлучивање о дозволи за извоз таквих објеката.

Правни аспекти културне политике регулисани су одредбама уставног и  
управног права. Међутим, ове одредбе нису кодификоване у једном тексту, оне су садржане пре свега у Савезном Уставу и уставима покрајина, општинским статутима, неколико специјализованих статута за покрајине који се односи на послове у обаласти културе, савезним законима као што су Закон о заштити немачке културне баштине од изношења у иностранство, Закон о ауторским правима, Закон о подстицању филмске уметности, Закон о социјалном осигурању уметника, као и у одредбама других закона, као што су Закон о изградњи, Закон о регионалном планирању, Закон о прогнаним лицима итд.

Ликовне и примењене уметности су заштићене Законом о уметничким слободама  
и одредбом Савезног Устава (члан 5.IIIGG). Ова одредба гарантује право свакога да слободно ствара у уметничком домену и да се залаже за признавање његовог / њеног рада од стране јавности, при чему ова одреба обухвата не само сферу креативног рада, већ и сферу утицаја тог рада остварену његовим представљањем јавности, односно објављивањем. Такође, Закон о ауторским правима уређује права у области излагања и употребе уметничких дела. Закон о социјалном осигурању уметника је од нарочитог значаја за слободне уметнике.

Поред општих уставних одредби и Закона о раду (поглавље 5.1.1и поглавље 5.1.6), нема посебних закона који уређују области музике и позоришта. Практично, организација рада у овој области је регулисана кроз појединачне уговоре између надлежне институције или уметничке (позоришне, музичке) трупе и њеног менаџера ("интендант"). Ови уговори садрже споразум о хонорару и главне услове запошљавања различитих уметничких група.

Свега три немачке покрајине имају Закон о библиотекама (Baden-Wuerttemberg, Thuringia, Hessen). У свим осталим покрајинама, општи правни основ за рад јавних библиотека потиче из Савезног Устава, устава покрајина као и из постојећих прописа на нивоу округа и других локалних заједница. Савезни закон о архивима и одговарајући закони 16 покрајина, донесени су   
1980. године како би се регулисла заштита, очување, развој и коришћење архивског материјала.

Закон о фиксној цени књига (BuchPrbG), од 2. септембра 2002, такође је важан део законодавства. Издавачке компаније су у обавези да ограниче малопродајне цене својих нових књига. Овај закон треба да заштити стабилно тржиште књига и учини широко доступном куповину књига, од чега би и аутори и читаоци требало да имају користи.

Савезни Закон о уметности за јавне објекте ("Kunst am Bau") усвојен је 1950. године у циљу подстицања ликовних стваралаца да доведу уметност у јавни простор. Закон са истим називом постојао је још од 1934. године. Подстицаји уређени одредбама овог закона односе се на савезни ниво, али и покрајине су усвојиле сличне законе о подстицању уметничког обликовања јавног простора. Овај закон је измењен неколико пута и данас је познат као "К7" компонента "Упутства за реализацију грађевинских задатака Савезне владе" (RBBau K7).

Подрша немачкој кинематографији је обезбеђена како на савезном тако и на покрајинском нивоу. Подршка филмском стваралаштву на савезном нивоу уређена је савезним Законом о  
подстицању филмске уметности који се стално ажурира. Тренутно важећа верзија закона је ступила на снагу 1. јануара 2009. Најважнија институција за подршку филмске уметности на националном нивоу је Агенција за промоцију филма. Њен задатак је да обезбеди мере за унапређење немачке кинематографије, као и за побољшање структуре немачке филмске привреде кроз маркетинг и заштиту ауторских права. Такође, немачка филмска индустрија ужива подршку Савезног комесара за културу и медије. Од 2007. године установљен је нови модел подршке под називом "Подстицање и консолидација филмске продукције у Немачкој " који филмским продуцентима обезбеђује поврат (рефундацију) од 15% до 20% трошкова продукције филма остварених у Немачкој, а чиме је обезбеђено 60 милиона евра. У циљу координације планова филмске продукције у покрајинама са Савезном владом, Стална конференција министара  
за образовање и културу Савезне Републике Немачке основала је 1994. године Филмски комитет покрајина у чијем раду учествују покрајински министри за привреду и председници покрајинских влада.

Од значаја за културу је и члан 96. савезног Закона о прогнаним лицима према којем  
су и Савезна влада и покрајине дужне да чувају културну традицију региона у Централној и Источној Европи које су раније насељавали Немци.

# ПОЉСКА

Правни основ за пословање пољских културних институција представља Закон о организовању и спровођењу културне aктивности (*Act on Organizing and Conducting Cultural Activity-* *OJ 110, p.721)[[1]](#footnote-1)* из октобра 1991. године, са каснијим изменама и допунама. Оштре критике на рачун наведеног Закона односиле су се на систем наслеђен из периода планске економије, са буџетским правилима која су ограничавала функционисање савремених културних институција. Последица су финансијски нестабилне институције којима руководе директори са ограниченом аутономијом. Парадокс законског решења је да обесхрабрује институције да траже додатне изворе финансирања (приходи из приватних извора током године изазивају смањење средстава из јавних фондова у наредном буџетском циклусу).

У склопу Националног развојног програма за период 2007-2013 надлежно министарство културе је поред Националне стратегије развоја културе 2004-2013 припремило нови документ под називом Национална развојна стратегија 2004-2020. Као елементи културне политике државе постављени од стране Националне стратегије за развој културе дефинисане су стратешки функционалне области кроз 5 националних програма културе.

Одговор на инсистирање на системским реформама у области културе и економско вредновање културе и њене индустрије је предлог за измене постојећег Закона о спровођењу и организовању културног стваралаштва, урађен од Министарства културе и националне баштине. Измене закона су на снази од августа 2011. године. Главне промене представљају посебне културне институције, тзв: "уметничке институције", као и увођење нових правила за именовање директора. Такође, омогућено је да уметнички концепт буде основа за организацију и реализацију активности у култури, као и за контролу над управљањем културним институцијама од стране правног или физичког лица. Закон дозвољава комбиновање различитих облика активности у једној културној институцији (нпр. повезивање библиотека са домовима културе).

Важно је навести да је надлежно министарство у области културе лидер у коришћењу фондова ЕУ (потписана 34 уговора у вредности од 2 милијарде ЕУР, укључујући 1,15 милијарди ПЛН из Европског фонда за регионални развој). Пољска је највећи корисник *EEA Financial Mechanism* а 87,7 милиона ЕУР је посвећено пројектима у области културе.[[2]](#footnote-2)

Током 2010. године министар културе и националне баштине препознао је, као главни задатак за предстојећи период, промене у начину на који се култура посматра као непрофитабилна, анахрона и концентрисана углавном на очување културне баштине. Један од алата представљала је кампања вођена од стране Националног културног центра са циљем повећања друштвене свести о смислу културе и њеном развојном потенцијалу. Министарство културе и националне баштине се такође фокусирало на питања дигитализације, културног образовања и развоја културних институција, посебно библиотека и домова културе. У време пољског председавања у Савету ЕУ (2011. година), Министарство културе и националне баштине имало је двоструки задатак:

• припрема и реализација активности из области културе, питања аудиовизуелних и ауторских права и

• координација националних и међународних програма у области културе.

Министарство је именовало две институције које су одговорне за припрему и реализацију културних програма и то на националном нивоу Национални аудиовизуелни институт и на међународном нивоу Институт Адам Мицкијевич.

Нови планови пољске Владе за наредне четири године су представљени у новембру 2011. године, а обухватају најзначајније и најобимније инвестиције у култури као што су Музеј Другог светског рата, Музеј историје пољских Јевреја, Шекспирово позориште, итд. Током 2012. године лансиран је нови образовни портал "Музикотека". Министарство је најавило подршку за програме културне активности на локалном нивоу. Данас, пољску културну политику карактерише висок степен децентрализације, чиме се истиче значајна позиција и улога локалне самоуправе.

Законодавство у сектору културе може се разматрати по областима, како следи:

1. *Област ликовне и примењене уметности*

Не постоји детаљна правна регулатива која регулише следеће области: сликарство, вајарство, фотографију, видео, графичку уметност, дизајн, занатске активности обраде керамике, текстила и декоративне уметности. Неколико одредница се може наћи у Закону о заштити културних добара из фебруара 1962. године.

2. *Област сценске и извођачке уметности и музике*

Не постоји детаљна правна регулатива за организацију и функционисање позоришта, опере, музичке уметности, забављачких активности и уличних уметничких манифестација.

3. *Културна баштина*

Следећи закони су релевантни за област културног наслеђа у Пољској:

• Закон о музејима (новембар 1996. са изменама и допунама);

• Закон о заштити културних добара (фебруар 1962.);

• Закон о изменама и допунама Закона о надлежностима националне администрацији (јул 1998.) којим се између осталог дефинишу надлежности управних тела на националном нивоу за област културе.

• Закон о покрајинској и локалној управи (јун 1998.)

У мају 2007. године, прихваћен је предлог за измену Закона о музејима, који има за циљ елиминисање разлика између Закона о музејима и Закона о организовању и спровођењу културних активности и регулисање пословања музеја који немају статус правног лица. Усвојене су измене и допуне Закона о заштити културне баштине а предлог Закона о местима националног сећања се налази у парламентарној процедури.

4*. Књижевност и библиотекарство*

Основни закони у овој области су: Закон о библиотекама који је усвојен у јуну 1997. године и Закон о обавезном примерку из 1996. године.

5. *Архитектура и просторно планирање*

Не постоји посебна законска регулатива за архитектуру и животну средину, већ је код регулисања ове области надлежан Закон о заштити културних добара (1962.).

6. *Област филма, видеа и фотографије*

Закон о кинематографији усвојен је у јулу 1987. године. Тренутно су актуелни предлози за измене и допуне постојећег Закона у смислу развоја тржишних принципа и унапређења модела финансирања у овој области. У последњих неколико година дошло је до већег интересовања од стране приватног сектора (банкарски сектор) за инвестирање у развој филмске индустрије у Пољској. То представља трансформацију досадашње контроле филмске продукције од стране државе и давање предности сарадњи између јавног и приватног сектора. Не постоје пореске олакшице за представнике приватног сектора који инвестирају у филмску продукцију.

Својевремено је Одбор за кинематографију одобравао буџетска средства за финансирање филмске продукције и износ субвенција за филмске куће. Главни партнери у продукцији били су јавни емитери или стране компаније. Одбор је распуштен у пролеће 2003. године. Иницијатива за измене и допуне Закона о кинематографији је покренута више пута у последњих неколико година, али без резултата. Нацрт закона урађен је 2005. године, али није подржан од стране Социјалдемократске партије. У садашњем облику, Закон предвиђа државну подршку развоју филмске индустрије са основном претпоставком да се обезбеди развој филмске продукције, као и даља популаризација филмске културе. Основан је Пољски филмски институт који је одговоран за реализацију пољске културне политике у сектору филма. Институт обезбеђује средства од: буџетских субвенција, прихода од експлоатације филмова, ауторских права и средства из донација.

# ХРВАТСКА

У Хрватској је за послове развоја и унапређења културе и културног стваралаштва, оснивање установа у култури и друге послове у овој области надлежно Министарство културе. Доношење одлука и имплементција културне политике у Хрватској укључује сарадњу министарства, Владе и парламента са једне стране и савете за културу, локалну управу и културне институције на другој страни. Увођење савета за културу је новина у културној политици Хрватске. Они се оснивају при Министарству културе за поједине области културног и уметничког стваралаштва ради предлагања циљева културне политике и мера за њено спровођење а нарочито за предлагање програма јавних набавки у култури за која се средства обезбеђују у државном буџету. Први пут су уведени 2001. године са ширим надлежностима у смислу слободе у доношењу одлука о прерасподели средстава из буџета а Законом из 2004. године савети постају консултативна тела Министарства културе са смањеном аутономијом у погледу финансирања али са истим циљевима. Истим законом основани су следећи савети: Савет за музику и музичко-сценске уметности, Савет за драмску и плесну уметност, Савет за књижну, издавачку и књижарску делатност, Савет за визуелну уметност, Савет за иновативне уметничке и културне праксе, Савет за међународну културну сарадњу. Уз ове савете, посебним законима се оснивају: Хрватски савет за културна добра, Хрватски музејски савет, Хвратски библиотечки савет и Хрватско архивско веће.

Општи прописи који се примењују у култури су: Закон о саветима за културу из 2004. године, Закон о установама из 1993. године, Закон о управљању јавним установама у култури из 2001. године, Закон о финансирању јавних потреба у култури из 1990. године и Закон о Фонду „Култура нова“ из 2011. годне[[3]](#footnote-3).

Архивска, библиотечка, музејска, позоришна и аудиовизелна делатност и културна добра су уређени посебним законима: Закон о архивској грађи и архивима (Народне новине, бр. 105/97, 64/00, 65/09), Закон о Хрватском меморијално-документационом центру Домовинског рата (Народне новине, бр.178/04), Закон о библиотекама (Народне новине, бр. 105/97, 5/98, 104/00, 69/09), Закон о музејима (Народне новине, бр. 142/98, 65/09), Закон о Музејима Ивана Мештровића (Народне новине, бр. 76/07), Закон о Спомен-подручју Јасеновац (Народне новине бр. 15/90, 22/01), Закон о позориштима (Народне новине, бр. 71/06), Закон о аудиовизуелним делатностима (Народне новине, бр. 76/07, 90/11), Закон о заштити и очувању културних добара (Народне новине, бр. 69/99, 151/03; 157/03, 87/09, 88/10, 61/11, 25/12, 136/12), Закон о обнови угрожене споменичке целине Дубровника (Народне новине 21/86, 26/93,128/99). Права слободних уметника заштићена су Законом о правима самосталних уметника и подстицању културног и уметничког стваралаштва (Народне новине, бр.43/96). Од осталих прописа релевантних за културу и уметност донети су закони из области ауторских права, закони о удружењима, задужбинама и фондацијама, царински прописи, а уведене су и пореске олакшице за донаторе у уметности и култури.

Закон о позориштима (Закон о казалиштима)[[4]](#footnote-4) донесен је 2006. године, а ступио је на снагу 1. јануара 2007. чиме је престао да важи ранији Закон о позориштима донесен 1991. године. Овим Законом уређује се обављање позоришне делатности, а посебно оснивање позоришта и позоришних трупа, устројство и управ­љање позориштем, положај позоришних уметника и радника те питања од значаја за позоришну делатност. Позоришна делатност се према овом закону обавља као јавна служба од интереса за Републику Хрватску (чл. 2.). Позоришта и позоришне трупе су правна лица која се оснивају као јавна и приватна. У складу са чланом 41. позоришни уметници заснивају радни однос у јавним позориштима и јавним позоришним трупама уговором о раду на одређено или неодређено време у складу са кадровским планом позоришта или позоришне трупе (на који се односе одредбе из члана 29. овог Закона). Позоришни уметници у јавним позориштима и јавним позоришним трупама заснивају радни однос закључивањем уговора о раду на одређено време, по правилу на четири године, а према потреби пројекта или програма и на краће раздобље, али не краће од две године. Изнимно, уговор о раду може се закључити и на годину дана уз образложење управника позоришта и уз сагласност позоришног већа. Позоришни уметници радни однос заснивају по позиву или на основу јавног конкурса који се објављује у дневним новинама. Начин расписивања и спровођења конкурса уређује се статутом и општим актима. Позоришни уметници који се пријаве на конкурс дужни су да се појаве на аудицији. Аудицију спроводи аудицијска комисија коју именује управа позоришта (индендант и равнатељ казалишта) на начин прописан статутом и општим актима. Према члану 44. министар културе посебним правилником утврђује који се позоришни радници у смислу овога Закона сматрају позоришним уметницима.[[5]](#footnote-5)

С позоришним уметницима с којима је закључен уговор о раду на одређено време може се закључити нови уговор о раду без расписивања конкурса. Балетском и плесном позоришном уметнику након 16 година, а осталим уметницима након 20 година рада у позоришту и позоришној трупи, позоришни управник (интендант, односно равнатељ) дужан је да понуди уговор о раду на неодређено време. Позоришном уметнику након четверогодишњег уговора о раду интендант, односно равнатељ може понудити уговор о раду на неодређено време. Позоришни уметници с којима се неће закључити нови уговор о раду обвезно се о томе писано обавештавају најкасније шест месеци пре истека уговора о раду. У истом року позоришном се уметнику може понудити уговор о раду за обављање других послова и задатака у складу с његовом стручном спремом и радним способностима. Према члану 48. позоришни уметници и други позоришни радници запослени у јавном позоришту или јавној позоришној трупи могу обављати уметничке послове изван позоришта, односно позоришне трупе уз претходну писану сагласност интенданта, односно равнатеља. Сагласност мора да садржи услове обављања одобрених послова. Уговор о раду с позоришним уметником и радником може се раскинути пре истека времена на које је закључен под условом и на начин утврђен законом и колективним уговором те у случају непоштивања одредби Закона о позоришту.

Приватно позориште и приватну позоришну трупу води и њоме управља равнатељ. Равнатеља именује оснивач по поступку и уз услове утврђене законом, актом о оснивању и статутом.  
Статут и друге опште акте доноси равнатељ уз сагласност оснивача према прописима по којима су приватно позориште или приватна позоришна трупа основани. На приватна позоришта и приватне позоришне трупе ако су основани као установе, на одговарајући се начин примјењују одредбе Закона о позориштима.

# ЧЕШКА

У Чешкој, која је административно подељена на државни, регионални и локални ниво власти, централни орган на државном нивоу надлежан за културну политику је Министарство културе. Министарство је одговорно за припрему већине законских норми у области културе на основу Закона о оснивању министартава и других централних административних тела из 1969. године. Законом 129/2000 о регионима одређено је да регија подржава општи развој своје територије и потребе својих становника, које укључују и област културе. Регионима су дате и законске надлежности у расподели њихових средстава за област културе.

Законодавство у области културе је опште и не фокусира се посебно на специфичне културно-уметничке области а према Закону 203/2006 о посебним облицима подршке култури. Овај закон уводи појам „јавни културни сервис“, регулише посебне облике државне подршке нпр. стипендије за уметнике и дефинише организације из области културе које се финансирају из државног буџета и омогућава оснивање, поделу, спајање или укидање ових организација. Културна политика није део постојећег законодавства. Статус уметника није уређен посебним актом. Oбласт визуелне и примењене уметности није посебно регулисана. Законом бр. 148/1949 оснива се Национална галерија у Прагу која је у надлежности Министарства културе. Позоришна и музичка уметност нису такође регулисани посебним законом а једна од организација које финансира држава – Чешка филхармонија - основана је одлуком председника. Област културног наслеђа је регулисана са неколико закона. Законом бр. 20/1987 о заштити споменика културе регулисана је заштита колекција у музејима и галеријама, услови и облици регистрације музејских колекција и права и обавезе власника музејских збирки. Законом бр. 71/1994 регулисана је продаја и извоз добара од културног значаја. Законом бр.101/2001 регулисан је повраћај нелегално извезених култуних добара. Законом бр. 214/2002 је регулисан извоз одређених културних добара на тарифиране територије Европске Уније. Законом о библиотечкој делатности бр.257/2001 регулисан је систем библиотека и услови за оснивање и рад јавних библиотека и информационих сервиса. Област кинематографије регулисана је посебним Законом бр. 273/1993 о посебним условима продукције, дисеминације и архивирања аудио-визуелних радова који између осталог наводи и обавезе продуцената и дистрибутера аудио-визуелног материјала и дефинише активности Националног филмског архива. У складу са овим законом Министарство културе је задужено за вођење регистра пословних субјеката у области аудио-визулених уметности и регистра чешких и страних аудио-визуелних радова.

# ШВЕДСКА

У Шведској је за област културе надлежно Министарство културе које спроводи културну политику у области уметности, културног наслеђа, медија, дизајна, религије и спорта. Министарство образовања је задужено за образовање у култури и уметности на свим нивоима управе. Министарству културе је подређено више од 40 државних установа и агенција за културу а овај број укључује и око 30 музеја који се финансирају директно из државног буџета, као и Национална опера, Национално позориште, Институт за кинематографију и др. Шведски савет за културу (Statens Kulturråd) је владина агенција чији је главни задатак имплементација културне политике и прерасподела финанскијских средстава из државног буџета за поједине области као што је позориште, плес, музика, књижевност, уметност, библиотеке, примењена уметност, музеји, галерије и изложбе. Из државног буџета се финанасирају и регионалне и општинске установе културе. Године 2011. је основана владина Агенција за анализу културе (Myndigheten för kulturanalys) са циљем да прикупља податке о култури и уметности, спроводи релевантна истраживања на том пољу и анализира и евалуира културну политику земље. Културна политика се спроводи на свим нивоима управе. Иако само парламент има надлежност за доношење закона у овој области, локалне самоуправе и регионални савети имају законску надлежност да опорезују становнике на својој територији и по правилу су одговорни за образовање, уметничке и музичке школе, библиотеке а некада и за музеје, позоришта и друге културне институције.

Неки од закона из области културе су донети међу првима у Европи и уопштено међу њима су: Закон о слободи штампе из 1949. године, Закон о ауторским правима у литератури и уметности из 1960. године, Закон о радиодифузији из 1966. године, Закон о архивима из 1990. године, Закон о културном наслеђу из 1988. године, Основни закон о слободи изражавања из 1991. године, Закон о библиотекама из 1996. године, Закон о језику из 2009. године. Поједине области културе су регулисане посебним владиним актима као што је на пример Уредба бр.1605 из 1996. године којом се држава обавезује да ауторима исплати компензацију за јавно излагање радова у области визуелне и примењене уметности. Ова компензација на годишњем нивоу износи око 20 милиона шведских круна а администрира је Друштво за ауторска права у визуелној уметности. Област сценске и музичке уметности није регулисана посебним законима. Музичка уметност је регулисана законима из области заштите ауторских права. Закон о културном наслеђу штити споменике културе и историјске споменике и објекте, регулише извоз, премештање и рестаурацију објеката културног наслеђа и др. а уједно уводи обавезу чувања и поштовања културног наслеђа како за уметнике тако и за све остале грађане. Законом о библиотекама из 1997. године општине имају надлежност за оснивање и вођење јавних библиотека, што подразумева и да финансирају њихов рад из општинских буџета. Ауторима, преводиоцима и илустраторима се, у складу са Уредбом Владе о оснивању Фонда шведских писаца из 1962. године, исплаћује компензација кроз овај Фонд који расподељује средства из буџета за позајмљивање њихових књига у библиотекама, тако што се део исплаћује ауторима сразмерно броју позајмица њихових књига а други део остаје у Фонду за награде и стипендије писцима и библиотекама.

# ШПАНИЈА

Највиши централни орган за област културе у Шпанији је Министарство за образовање, културу и спорт на чијем је челу Државни секретар за културу. Министарство је подељено на два сектора: Сектор за уметност, културно наслеђе, архиве и библиотеке и Сектор за културну индустрију и књижевну продукцију. Општа надлежност у области културе је према Уставу из 1978. године подељена на државни, регионални и општински ниво с тим да се надлежност највишег органа за културу разликује од надлежности регионалних и општинских власти. Шпанија има седамнаест аутономних покрајина и два града са аутономним статусом. Аутономне покрајине имају надлежност у области управљања и доношења прописа у области музеја, библиотека, излагања уметничких дела и др. Национални музеји, библиотеке и архиви су у надлежности државе иако практично у организацији и раду ових установа и региони имају поједине надлежности. Многе установе културе као и региони имају аутономан правни статус, односно статус правних лица, као нпр. Прадо музеј, Национална библиотека и др. а такође и на нивоу региона постоје независна тела у области културе.

Опште законодавство у области културе у Шпанији не постоји изузев Уредбе Владе бр. 257/2012 којом се уређују делатности, опсег деловања и организациона структура Министарства за образовање, културу и спорт. Различите области културе су уређене једним законом који је донет 1985. године - Законом о историјском наслеђу којим се превасходно регулише очување и заштита културног наслеђа. Овим Законом се аутономне покрајине овлашћују да саме доносе своје законе у овој области. Законодавство централног и локалног нивоа успоставља различите начине одређења културног наслеђа углавном на основу два критеријума. С једне стране, културно наслеђе укључује сва дела од културног интереса, а с друге сва дела која су у основном регистру дела од националног интереса. У области визуелне и примењене уметности овим Законом су уведене две значајне мере подршке визуелној уметности. Прва мера је замена плаћања пореза предајом уметничких дела Трезору. Иако регионалне установе културе нису у почетку имале користи од ове мере исти систем наплате пореза се од тада уводи и на регионалном и на општинском нивоу. Друга мера је тзв. "културни један одсто“ који се односи на један одсто од свих буџета за јавне радове који мора бити плаћен држави за финансирање очувања и унапређења културног наслеђа земље или за "неговање уметничке креативности". До сада, међутим, већи део тог новца је потрошен на културно наслеђе а веома мало на уметничко стваралаштво. Рад установа културе као што су библиотеке, музеји и архиви је такође регулисан Законом о историјском наслеђу из 1985. године који даје кратку дефиницију ових установа, услове под којима се оснивају, начин рада и организације као и начин пружања услуга корисницима. У области издаваштва је дуго био на снази Закон о књизи из 1975. године којим је уведен између осталог и систем фиксних цена књига и бесплатни уџбеници. Систем фиксних цена је предмет одредби и Закона о читању, књигама и библиотекама из 2007. године. Овај нови и свеобухватни закон замењује све претходне прописе у овој области. Нови Закон о кинематографији из 2007. године такође замењује застареле прописе из ове области и у једном свеобухватном акту обједињује различите аспекте обављања филмске и аудиовизелне делатности. У области сценске и музичке уметности не постоји посебан закон и надлежност је уредбом владе пренета делимично на Институт за сценску уметност и музику. Институт је основан 1984. године и надлежан је за установе културе из ове области на државном нивоу. Аутономне покрајине и у овој области имају своје прописе у оквиру својих надлежности.

**Извор информација:**

COMPENDIUM: Cultural Policies and Trends in Europe. [**http://www.culturalpolicies.net/web/countries-profiles-download.php**](http://www.culturalpolicies.net/web/countries-profiles-download.php)

**Истраживање урадиле:**

Јелена Марковић

виши саветник - истраживач

Марина Пријић

виши саветник - истраживач

Катарина Ристић

самостални саветник - истраживач

Ивана Стефановић

виши саветник - истраживач

1. <http://www.eui.eu/Projects/InternationalArtHeritageLaw/Documents/NationalLegislation/Poland/actorganizingrunningculturalactivities.pdf> [↑](#footnote-ref-1)
2. Подаци за 2010. годину; интернет адреса: <http://www.culturalpolicies.net/web/poland.php?aid=41> [↑](#footnote-ref-2)
3. Zakon o kulturnim vijećima (NN 48/04, NN 44/09, NN 68/13)

   Zakon o ustanovama (NN 76/93; NN 29/97, NN 47/99 - Ispravak i NN 35/08)

   Zakon o upravljanju javnim ustanovama u kulturi (NN 96/01)

   Zakon o financiranju javnih potreba u kulturi (NN 47/90 ,NN 27/93, NN 38/09)

   Zakon o Zakladi "Kultura nova" (NN 90/11) [↑](#footnote-ref-3)
4. http://narodne-novine.nn.hr/clanci/sluzbeni/127446.html [↑](#footnote-ref-4)
5. http://narodne-novine.nn.hr/clanci/sluzbeni/297769.html [↑](#footnote-ref-5)